**Igaunijā notiks Baltijas un Latvijas motošosejas čempionāta trešais posms**

Jau šonedēļ mūsu sportisti dosies uz Igauniju, kur 24.-25.jūlijā Audru ring trasē notiks nākamais Baltijas un Latvijas čempionāta posms, proti – trešais. Šo trasi sportisti atzīst par drošāko trasi Baltijā, tā ir 3,2km gara un atrodas netālu no Pērnavas.

Pēc organizatoru sniegtās informācijas sacensībām dalību pieteikuši 76 braucēji, desmit no tiem ir Latvijas sportisti: Superbike klasi pārstāvēs Sergejs Paņevins ("Motoaplis") un Ilmārs Rudzons ("Motoaplis"), B1200 Ģirts Auziņš ("Motoaplis"), Māris Grīviņš ("ROAD RACING RIGA") un Ivo Vinniņš ("SFRTMotorsports"), Superstock600 Gints Apinis, C1200 Mārtiņš Seržants ("SFRTMotorsports") un Artis Skulte ("ROAD RACING RIGA"), bet C600 klasi - Ansis Cers (Privāti) un Mārtiņš Kāns ("Moto Mafia").

LaMSF Motošosejas Komisijas vadītājs Rūdolfs Bergmanis stāsta: "Par spīti sarežģītajam un neskaidrību pilnajam sezonas sākumam pandēmijas dēļ ir patiess prieks redzēt tik kuplu skaitu Latvijas motošosejas braucēju dalību Baltijas un Latvijas čempionāta posmos. To ka Latvijas motošosejas sportisti var, apliecina arī mūsu sportistu izcīnīto godalgu skaits jau šajos divos posmos. Novēlu visiem veiksmīgus startus atlikušajā sezonā un tiekamies trasēs!"

Tāpat šajā nedēļas nogalē 25.jūlijā Biķerniekos norisināsies Bruno Moto Cup, kura ietvaros notiks arī Latvijas kausa Street klases otrais posms.

Nākamās motošosejas sacensības notiks pēc lielākas pauzītes, attiecīgi Latvijas čempionāta 4.posms paredzēts pēc mēneša 21.augustā Biķerniekos, savukārt noslēdzošais attiecīgi Baltijas ceturtais un Latvijas piektais posms notiks atkal Igaunijas Audruring trasē 4.-5.septembrī.

Vairāk ar pasākumu norises plānu var iepazīties šeit: <https://balticrr.eu/en/Events/view/160>

Savukārt ar čempionāta kopvērtējuma punktiem var iepazīties: [https://balticrr.eu/en/bcrc-2021](https://balticrr.eu/en/bcrc-2021?fbclid=IwAR3LdEGgj3Hkbz7_5wgP1fR6w8iciMqIlbr1Psehy5X_BJQfoo6UM9VrNvc" \t "_blank)

Informāciju sagatavoja Linda Rūba-Vinniņa (LaMSF motošosejas pārstāve)